16.6.2023
EL
Επίσημη Εφημερίδα της Ευρωπαϊκής Ένωσης
C 214/87 Τετάρτη 18 Ιανουαρίου 2023
26.
εκφράζει την ικανοποίησή του για την επανέναρξη των διαλόγων με τρίτες χώρες για τα ανθρώπινα δικαιώματα που απορρέουν από ένα ευνοϊκότερο πλαίσιο συνεργασίας· είναι της άποψης ότι, όταν δεν αναφέρεται απτή πρόοδος μετά από σειρά διαλόγων για τα ανθρώπινα δικαιώματα, όπως έχει συμβεί σε ορισμένες περιπτώσεις, η ΕΕ θα πρέπει να προσαρμόζει τους στόχους της, μεταξύ άλλων όσον αφορά την ευρύτερη διεξαγωγή των διμερών σχέσεων· Αντιπροσωπείες της ΕΕ 27.
θεωρεί υψίστης σημασίας την ανάληψη κάθε δυνατής δράσης για την ευαισθητοποίηση των αντιπροσωπειών της ΕΕ σχετικά με τις κατευθυντήριες γραμμές της ΕΕ για τα ανθρώπινα δικαιώματα και ζητεί από όλες τις αντιπροσωπείες να διασφαλίσουν την ορθή εφαρμογή των εν λόγω κατευθυντήριων γραμμών· επαναλαμβάνει, στο πλαίσιο αυτό, την έκκλησή του προς τις αντιπροσωπείες της ΕΕ και τα «σημεία επαφής» τους για τα ανθρώπινα δικαιώματα σε τρίτες χώρες να δραστηριοποιηθούν περισσότερο, παρέχοντας τακτική στήριξη στους υπερασπιστές των ανθρωπίνων δικαιωμάτων, συμπεριλαμβανομένων των βραβευθέντων με το Βραβείο Ζαχάρωφ και των φιναλίστ που βρίσκονται σε κίνδυνο, και εξετάζοντας διεξοδικά θέματα και μεμονωμένες υποθέσεις που θίγονται στα ψηφίσματα του Κοινοβουλίου σχετικά με παραβιάσεις των ανθρωπίνων δικαιωμάτων, της δημοκρατίας και του κράτους δικαίου· καλεί τους αξιωματούχους των αντιπροσωπειών της ΕΕ να εγείρουν στις κρατικές αρχές υποθέσεις καταπίεσης και δίωξης υπερασπιστών των ανθρωπίνων δικαιωμάτων, της δημοκρατικής αντιπολίτευσης και ακτιβιστών της κοινωνίας των πολιτών και, εάν τα θιγόμενα άτομα βρίσκονται υπό κράτηση, να παρακολουθούν την κατάστασή τους, να τους επισκέπτονται στη φυλακή, να παρακολουθούν τις δίκες τους και να εγείρουν τις υποθέσεις τους στους διαλόγους για τα ανθρώπινα δικαιώματα που διεξάγει η ΕΕ με τις ενδιαφερόμενες χώρες· 28. εφιστά την προσοχή στις περιπτώσεις στις οποίες οι αποστολές των κρατών μελών της ΕΕ και οι αντιπροσωπείες της ΕΕ έχουν υιοθετήσει διαφορετικές προσεγγίσεις όσον αφορά την προστασία και την προαγωγή των ανθρωπίνων δικαιωμάτων σε τρίτες χώρες, μολονότι τα κράτη μέλη της ΕΕ έχουν αναλάβει κοινή δέσμευση επί του θέματος· υπογραμμίζει ότι οι πρεσβείες των κρατών μελών της ΕΕ, όπως οι αντιπροσωπίες της ΕΕ, θα πρέπει να διαδραματίζουν αυξανόμενο ρόλο στην προώθηση και την προστασία των ανθρωπίνων δικαιωμάτων, καθώς και στη στήριξη της κοινωνίας των πολιτών σε τρίτες χώρες· καλεί τις αντιπροσωπείες της ΕΕ να συγκροτήσουν ομάδες εργασίας για τα ανθρώπινα δικαιώματα, στις οποίες θα συμμετέχουν οι αρμόδιες υπηρεσίες των πρεσβειών των κρατών μελών και οι αντιπροσωπείες της ΕΕ, και να συνεργάζονται στενά με εκπροσώπους διεθνών και περιφερειακών οργανώσεων της κοινωνίας των πολιτών στις ενδιαφερόμενες τρίτες χώρες· Παγκόσμιο καθεστώς κυρώσεων της ΕΕ για τα ανθρώπινα δικαιώματα (GHRSR — πράξη Magnitsky της ΕΕ) 29.
εκφράζει την ικανοποίησή του για το γεγονός ότι το παγκόσμιο καθεστώς κυρώσεων της ΕΕ για τα ανθρώπινα δικαιώματα χρησιμοποιείται όλο και περισσότερο ως βασικό εργαλείο που ενισχύει τον ρόλο της ΕΕ ως παγκόσμιου παράγοντα για τα ανθρώπινα δικαιώματα μέσω της χρήσης στοχευμένων κυρώσεων από το Συμβούλιο· ζητεί την αποτελεσματική και πλήρη εφαρμογή των ήδη εγκριθέντων περιοριστικών μέτρων με συντονισμένο τρόπο, και την έγκριση πρόσθετων μέτρων, εάν χρειαστεί· καλεί την ΕΕ να κάνει πιο δυναμική χρήση αυτού του εργαλείου ως αναπόσπαστου στοιχείου της εξωτερικής πολιτικής της για τα ανθρώπινα δικαιώματα· ζητεί την αυστηρή, συνεπή και ομοιόμορφη εφαρμογή των περιοριστικών μέτρων και την παρακολούθησή τους σε όλα τα κράτη μέλη, ως προϋπόθεση για την αξιοπιστία και την αποτελεσματικότητα της εξωτερικής δράσης της ΕΕ· καλεί την ΕΕ να συνεργάζεται με ομοφρονούντες εταίρους για να ενθαρρύνει περισσότερες χώρες να θεσπίσουν καθεστώτα κυρώσεων και να συντονίσουν τη θέσπιση στοχευμένων περιοριστικών μέτρων από κοινού, ώστε να αυξηθεί η αποτελεσματικότητά τους σε παγκόσμιο επίπεδο· εκφράζει την ικανοποίησή του για τη δέσμευση της Προέδρου της Επιτροπής, στην ομιλία της για την κατάσταση της Ένωσης το 2022, να παρουσιάσει μέτρα για την επικαιροποίηση του νομοθετικού πλαισίου της ΕΕ για την καταπολέμηση της διαφθοράς και να συμπεριλάβει τη διαφθορά στο GHRSR της ΕΕ, που συνάδει με τη θέση του Κοινοβουλίου, προκειμένου να στοχοποιηθούν αποτελεσματικά οι οικονομικοί και χρηματοοικονομικοί παράγοντες που διευκολύνουν όσους παραβιάζουν τα ανθρώπινα δικαιώματα· επαναλαμβάνει την έκκλησή του για την καθιέρωση ψηφοφορίας με ειδική πλειοψηφία για τις αποφάσεις του Συμβουλίου και την εφαρμογή κυρώσεων στο πλαίσιο του GHRSR της ΕΕ· επαναλαμβάνει την έκκλησή του προς την Επιτροπή και το Συμβούλιο να καταβάλουν προσπάθειες για την ενσωμάτωση των συστάσεων του Κοινοβουλίου για μελλοντικές στοχευμένες κυρώσεις, όπως ορίζεται στα ψηφίσματά του και αλλού· 30. εκφράζει την ικανοποίησή του για τις καταχωρίσεις που πραγματοποιήθηκαν το 2021 στο πλαίσιο του GHRSR της ΕΕ· καλεί το Συμβούλιο, τα κράτη μέλη και την ΕΥΕΔ να αναπτύξουν μια στρατηγική για τη βελτίωση της αλληλεπίδρασης μεταξύ του GHRSR της ΕΕ και των καθεστώτων γεωγραφικών κυρώσεων, ιδίως μέσω της καλύτερης χρήσης του GHRSR της ΕΕ για την αντιμετώπιση παραβιάσεων που δεν μπορούν να συνδεθούν άμεσα με ένα κράτος, για παράδειγμα σε περιπτώσεις μισθοφόρων που διαπράττουν παραβιάσεις των ανθρωπίνων δικαιωμάτων σε εδάφη εκτός κυβερνητικού ελέγχου ή σε διασυνοριακές υποθέσεις όπως η εμπορία ανθρώπων· 31. εκφράζει τη βαθιά του ανησυχία και καταδικάζει τις εσκεμμένες πολιτικές ορισμένων κρατών να συλλαμβάνουν, να κρατούν αυθαίρετα και να διώκουν αλλοδαπούς, συμπεριλαμβανομένων των πολιτών της ΕΕ, με ψευδείς κατηγορίες για προπαγάνδα, για να χρησιμοποιούν κρατουμένους ως μέσο διεθνών διαπραγματεύσεων και ανταλλαγών ή πολιτικών πιέσεων· τονίζει ότι η εφαρμογή μιας τέτοιας πολιτικής συνιστά πράξη ομηρίας, όπως ορίζεται στη Διεθνή Σύμβαση κατά της ομηρίας· καλεί την Επιτροπή, την ΕΥΕΔ και τα κράτη μέλη να λάβουν μέτρα για την πρόληψη τέτοιων πράξεων, ενημερώνοντας τους Ευρωπαίους πολίτες, ιδίως δε τους πολίτες με διπλή ιθαγένεια, σχετικά με τους κινδύνους σύλληψής τους κατά τη διάρκεια επισκέψεων στο έδαφος ορισμένων κρατών· ζητεί από το Συμβούλιο να εξετάσει το ενδεχόμενο εφαρμογής περιοριστικών μέτρων στο πλαίσιο του GHRSR της ΕΕ σε άτομα ή οντότητες που ευθύνονται για αυθαίρετες συλλήψεις ή κρατήσεις Ευρωπαίων πολιτών ως «ομήρων κρατών»·